3. ลักษณะการประกอบธุรกิจของบริษัท

  3.1 ความเป็นมาของบริษัท

บริษัท แอล เอช ไฟแนนซ์เชียล กรุ๊ป จำกัด (มหาชน) เป็นบริษัทโฮลดิ้ง
จัดตั้งขึ้นตามประกาศธนาคารแห่งประเทศไทยที่กำหนดให้สถาบันการเงินปรับโครงสร้างการถือหุ้นของกลุ่มธุรกิจทางการเงินของตนเองให้เป็นไปตามหลักเกณฑ์การกำกับแบบรวมกลุ่ม

บริษัทตั้งขึ้นเมื่อวันที่ 22 เมษายน 2552 ด้วยทุนจดทะเบียนแรกเริ่มจำนวน 100,000 บาท
โดยมีวัตถุประสงค์หลักเพื่อเป็นบริษัทแม่ของกลุ่มธุรกิจทางการเงิน ทั้งนี้ บริษัทไม่ทำธุรกิจของตนเอง
(Non – Operating Holding Company)
แต่จะเข้าถือหุ้นในบริษัทอื่นเพื่อการมีอำนาจควบคุมกิจการ

เมื่อวันที่ 19 มิถุนายน 2552
บริษัทได้ยื่นขออนุญาตจัดตั้งกลุ่มธุรกิจทางการเงินต่อธนาคารแห่งประเทศไทย และเมื่อวันที่ 28
ตุลาคม 2552 ธนาคารแห่งประเทศไทยได้อนุญาตให้บริษัท และธนาคารแลนด์ แอนด์ เฮ้าส์
เพื่อรายย่อย จำกัด (มหาชน) จัดตั้งกลุ่มธุรกิจทางการเงิน
โดยมีบริษัทเป็นบริษัทแม่ของกลุ่มธุรกิจทางการเงิน และมีธนาคารเป็นบริษัทลูกในกลุ่ม Solo
Consolidation และมีบริษัทหลักทรัพย์จัดการกองทุนแลนด์ แอนด์ เฮ้าส์ จำกัด
เป็นบริษัทลูกนอกกลุ่ม Solo Consolidation กล่าวคือ
บริษัทจะต้องอยู่ภายใต้การกำกับดูแลของธนาคารแห่งประเทศไทย
ตามที่กำหนดในพระราชบัญญัติธุรกิจสถาบันการเงิน พ.ศ. 2551

เมื่อวันที่ 10 มิถุนายน 2552
บริษัทได้ดำเนินการปรับโครงสร้างการถือหุ้นเพื่อให้เป็นไปตามแผนการจัดตั้งกลุ่มธุรกิจทางการเงินที่ได้รับอนุญาตจากธนาคารแห่งประเทศไทย
และเมื่อวันที่ 27 พฤศจิกายน 2552 สำนักงานคณะกรรมการกำกับหลักทรัพย์และตลาดหลักทรัพย์
ได้อนุญาตให้บริษัทเสนอขายหลักทรัพย์ที่ออกใหม่ และใบสำคัญแสดงสิทธิ
ตามแผนการปรับโครงสร้างการถือหุ้น โดยเมื่อวันที่ 1 ธันวาคม 2552
บริษัทได้ออกและเสนอขายหุ้นสามัญเพิ่มทุนของบริษัทให้แก่ผู้ถือหุ้นของธนาคารแลนด์ แอนด์ เฮ้าส์
เพื่อรายย่อย จำกัด (มหาชน) โดยเสนอขายเพื่อแลกเปลี่ยนกับหุ้นสามัญของธนาคารแลนด์ แอนด์
เฮ้าส์ เพื่อรายย่อย จำกัด (มหาชน) ในอัตราแลกเปลี่ยน 1 ต่อ 1 และเมื่อวันที่ 9 ธันวาคม
2552 บริษัทได้ดำเนินการจดทะเบียนเพิ่มทุนที่ออกเพื่อแลกเปลี่ยนกับหุ้นสามัญของธนาคารแลนด์
แอนด์ เฮ้าส์ เพื่อรายย่อย จำกัด (มหาชน)
โดยถือเสมือนว่าชำระราคาค่าหุ้นแล้วกับกระทรวงพาณิชย์
ซึ่งภายหลังจากการปรับโครงสร้างการถือหุ้น ผู้ถือหุ้นของธนาคารแลนด์ แอนด์ เฮ้าส์ เพื่อรายย่อย
จำกัด (มหาชน) ได้เข้ามาเป็นผู้ถือหุ้นของบริษัทแทน และบริษัทจึงเข้าถือหุ้นร้อยละ 99.99
ในธนาคาร

ต้นปี 2554 บริษัทได้ดำเนินการนำบริษัทเข้าจดทะเบียนในตลาดหลักทรัพย์แห่งประเทศไทย
และในเดือนพฤษภาคม 2554 บริษัทได้เสนอขายหุ้นสามัญเพิ่มทุนต่อประชาชนทั่วไป จำนวน
1,443,103,288 หุ้น มูลค่าหุ้นละ 1 บาท ขายในราคาหุ้นละ 1.40 บาท เป็นเงิน
2,020,344,603.20 บาท เมื่อวันที่ 6 พฤษภาคม 2554
ตลาดหลักทรัพย์แห่งประเทศไทยได้รับหุ้นสามัญของบริษัทเป็นหลักทรัพย์จดทะเบียนและเริ่มซื้อขายในตลาดหลักทรัพย์แห่งประเทศไทย
เมื่อวันที่ 10 พฤษภาคม 2554 โดยใช้อักษรย่อในการซื้อขายหลักทรัพย์ว่า LHBANK

  3.2 ภาพรวมการประกอบธุรกิจ

3.2.1 ภาพรวมการประกอบธุรกิจของบริษัท แอล เอช ไฟแนนซ์เชียล กรุ๊ป จำกัด (มหาชน)

บริษัท แอล เอช ไฟแนนซ์เชียล กรุ๊ป จำกัด (มหาชน)
เป็นบริษัทโฮลดิ้งที่ไม่ได้ประกอบธุรกิจของตนเอง (Non-operating Holding Company)
และไม่มีการประกอบธุรกิจอื่นใด
ดังนั้นการประกอบธุรกิจจึงแบ่งตามลักษณะการประกอบธุรกิจของบริษัทย่อย
ซึ่งปัจจุบันบริษัทเข้าถือหุ้นในธนาคารแลนด์ แอนด์ เฮ้าส์ จำกัด (มหาชน) โดยมีสัดส่วนการถือหุ้น
ร้อยละ 99.99 ของทุนที่ชำระแล้ววัตถุประสงค์ในการประกอบธุรกิจของบริษัทมีดังนี้

1. ลงทุนในตราสารทางการเงิน ทั้งตราสารหนี้ และตราสารทุนเพื่อแสวงหาผลตอบแทน

  2. ทำธุรกรรมกับบริษัทลูกในกลุ่มธุรกิจทางการเงินของตนเอง

  3. บริหารเงินเพื่อตนเองหรือเพื่อกลุ่มธุรกิจทางการเงินของตนเอง

  4.
  จัดหาเงินทุนโดยวิธีอื่นใดเพื่อใช้ในการดำเนินธุรกิจของบริษัทและบริษัทในกลุ่มธุรกิจทางการเงินรวมถึงการออกหุ้นกู้

  5. ประกอบธุรกิจอื่นใดตามที่ได้รับอนุญาตจากธนาคารแห่งประเทศไทย

โครงสร้างการถือหุ้นของกลุ่มธุรกิจทางการเงิน ณ วันที่ 31 ธันวาคม 2554 มีรายละเอียดดังนี้

กลุ่มธุรกิจทางการเงิน

99.99 %

99.99 %

99.99 %

หมายเหตุ /1 บริษัทจดทะเบียนในตลาดหลักทรัพย์แห่งประเทศไทย

2.  ภาพรวมการประกอบธุรกิจของธนาคารแลนด์ แอนด์ เฮ้าส์ จำกัด (มหาชน)

ธนาคารแลนด์ แอนด์ เฮ้าส์ จำกัด (มหาชน) ได้เปิดดำเนินกิจการอย่างเป็นทางการเมื่อวันที่ 19
ธันวาคม 2548
โดยได้รับอนุญาตจากธนาคารแห่งประเทศไทยให้ประกอบธุรกิจธนาคารพาณิชย์เพื่อรายย่อย
ตามประกาศธนาคารแห่งประเทศไทย เรื่อง
ขอบเขตการประกอบธุรกิจและขอบเขตการทำธุรกรรมของธนาคารพาณิชย์เพื่อรายย่อย กล่าวคือ
ธนาคารจะสามารถให้บริการด้านสินเชื่อได้เฉพาะลูกค้าที่เป็นประชาชนรายย่อย[1]และวิสาหกิจขนาดกลางและขนาดย่อม
(SMEs)[2] เท่านั้น ในส่วนของบริการทางด้านเงินฝากและบริการด้านอื่นๆ
ธนาคารสามารถให้บริการกับทุกประเภทลูกค้า

เมื่อวันที่ 16 ธันวาคม 2554
กระทรวงการคลังโดยคำแนะนำของธนาคารแห่งประเทศไทยอนุญาตให้ธนาคารแลนด์ แอนด์ เฮ้าส์
เพื่อรายย่อย จำกัด (มหาชน) ปรับฐานะจากธนาคารพาณิชย์เพื่อรายย่อยเป็นธนาคารพาณิชย์
โดยใช้ชื่อว่า ธนาคารแลนด์ แอนด์ เฮ้าส์ จำกัด (มหาชน)
และได้เปิดดำเนินการธนาคารพาณิชย์เต็มรูปแบบเมื่อวันที่ 19 ธันวาคม 2554
ทำให้ธนาคารสามารถให้บริการทางการเงินแก่ลูกค้าได้หลากหลายมากขึ้น

ตลอดระยะเวลาที่ธนาคารได้เปิดดำเนินงานมาจนถึงปัจจุบัน
ธนาคารได้มีการพัฒนาผลิตภัณฑ์และบริการในด้านต่าง ๆ
อย่างต่อเนื่องเพื่อตอบสนองความต้องการของลูกค้าโดยบริการของธนาคารสามารถแบ่งออกเป็น 4
ประเภทใหญ่ ๆ ดังนี้

1.  บริการด้านเงินฝาก

ธนาคารให้บริการรับฝากเงินประเภท เงินฝากกระแสรายวัน เงินฝากออมทรัพย์
เงินฝากออมทรัพย์พิเศษ เงินฝากไม่ประจำ เงินฝากประจำ เงินฝากประจำคู่กับผลิตภัณฑ์ประกันชีวิต
เงินฝากปลอดภาษี และใบรับเงินฝากประจำ

  2. บริการด้านตั๋วแลกเงิน

ธนาคารให้บริการด้านตั๋วแลกเงินเพื่อเป็นทางเลือกให้กับผู้ที่มีความประสงค์จะออมเงินที่ได้รับอัตราผลตอบแทนที่สูงกว่าการฝากเงิน
การออมด้วยวิธีนี้ ลูกค้าจะไม่ได้รับความคุ้มครองจากสถาบันคุ้มครองเงินฝาก

  3. บริการด้านสินเชื่อ

ธนาคารให้บริการสินเชื่อหลัก ๆ มี 5 ประเภท คือ สินเชื่อเพื่อธุรกิจ SMEs สินเชื่อ เช่าซื้อ
สินเชื่อธุรกิจขนาดใหญ่ สินเชื่อเพื่อที่อยู่อาศัย และสินเชื่อบุคคล
ซึ่งสินเชื่อแต่ละประเภทมีลักษณะที่แตกต่างกัน ดังนี้

-   สินเชื่อเพื่อธุรกิจ SMEs

เป็นสินเชื่อที่ใช้ในการดำเนินธุรกิจ มีทั้งสินเชื่อระยะสั้น
และสินเชื่อระยะยาวที่มีความเหมาะสมตามความต้องการของลูกค้า
เพื่อสนับสนุนการขยายกำลังการผลิตหรือลงทุนใหม่ ทั้งอาคาร โรงงาน เครื่องจักร
และอุปกรณ์หรือใช้เป็นทุนหมุนเวียนในกิจการ โดยธนาคารจะพิจารณาจัดรูปแบบของสินเชื่อ
อัตราดอกเบี้ย ประเภทวงเงิน ระยะเวลาการชำระคืนที่เหมาะสมกับลูกค้า แต่ละราย เช่น
เงินกู้ระยะสั้น เงินกู้ระยะยาว เงินเบิกเกินบัญชี (Overdraft) บริการออกหนังสือ ค้ำประกัน
(Letter of Guarantee) และสินเชื่อแฟคเตอริ่ง (Factoring) เป็นต้น

-   สินเชื่อเช่าซื้อ (Hire Purchase)

ธนาคารให้บริการด้านสินเชื่อเช่าซื้อรถยนต์เพื่อสนองตอบความต้องการแก่ลูกค้าทั้งที่เป็นบุคคลธรรมดา
และนิติบุคคล โดยแบ่งออกเป็น 2 ประเภท ได้แก่

  1. Hire Purchase – Retail

เป็นการให้บริการสินเชื่อเช่าซื้อรถยนต์ส่วนบุคคลทุกประเภท ทั้งรถยนต์ใหม่ และรถยนต์ใช้แล้ว

2.  Hire Purchase – Fleet

เป็นการให้บริการสินเชื่อเช่าซื้อรถยนต์เพื่อการพาณิชย์ สำหรับผู้ประกอบการ กลุ่มธุรกิจโลจิสติก
ธุรกิจบริการรถเช่า และอื่นๆ

-   สินเชื่อธุรกิจขนาดใหญ่ (Corporate Loan)

เป็นสินเชื่อที่ใช้ในการดำเนินธุรกิจขนาดใหญ่และขนาดกลางเพื่อเป็นเงินทุนหมุนเวียนในกิจการ
เพื่อลงทุน หรือขยายกิจการ

-   สินเชื่อเพื่อที่อยู่อาศัย (Housing Loan)

เป็นสินเชื่อเพื่อผู้ที่ต้องการซื้อที่อยู่อาศัยใหม่และที่อยู่อาศัยมือสองทุกโครงการ
และสินเชื่อเพื่อปลูกสร้างที่อยู่อาศัย
รวมถึงการให้บริการสินเชื่อเพื่อชำระหนี้สินเชื่อเพื่อที่อยู่อาศัยของสถาบันการเงินเดิม
(Refinance)

-   สินเชื่อบุคคล (Personal Loan)

เป็นสินเชื่อเพื่อนำไปใช้จ่ายในการจัดหาความสะดวกสบายในการใช้ชีวิตที่ทันสมัย
โดยมีการผ่อนชำระคืนเงินต้นพร้อมดอกเบี้ยเป็นรายเดือนตามระยะเวลา เช่น สินเชื่อเพื่อการศึกษา
สินเชื่อเพื่อการอุปโภคบริโภค สินเชื่อเพื่อการต่อเติมบ้าน
และสินเชื่อสำหรับซื้อประกันชีวิตเพื่อคุ้มครองวงเงินสินเชื่อ (Mortgage Reducing Term
Assurance หรือ MRTA)

4.  บริการด้านอื่น ๆ

เพื่อเป็นการตอบสนองความต้องการของลูกค้า นอกจากบริการด้านต่างๆ ที่ได้กล่าวมาแล้ว
ธนาคารยังมีบริการอื่น ๆ ดังนี้

-   บริการทางอิเล็คทรอนิคส์ ในปัจจุบันช่องทางการให้บริการของธนาคารคือ บัตรอิเล็กทรอนิคส์
    (ATM), บริการรับชำระเงินผ่านเคาน์เตอร์ (Bill Payment),
    บริการตัดชำระเงินค่าซื้อขายหลักทรัพย์โดยอัตโนมัติ (ATS), บริการชำระเงินโดยการหักบัญชี
    (Direct Debit), บริการโอนเงินเข้าบัญชีโดยอัตโนมัติ (Payroll)

-   บริการโอนเงิน ธนาคารให้บริการโอนเงินภายในประเทศ
    ซึ่งเป็นบริการที่อำนวยความสะดวกให้แก่ลูกค้าในการโอนเงินผ่านเคาน์เตอร์บริการ
    ไม่ว่าจะเป็นการโอนเงินภายในบัญชี การโอนเงินให้กับบุคคลอื่นภายในธนาคาร
    การโอนเงินต่างธนาคาร การโอนเงินรายย่อยระหว่างธนาคาร
    และบริการโอนเงินเพื่อบุคคลที่สามผ่านระบบ BAHTNET

-   บริการเป็นตัวแทนขายและรับซื้อคืนหน่วยลงทุน ให้กับบริษัทหลักทรัพย์จัดการกองทุน แอสเซท
    พลัส จำกัด บริษัทหลักทรัพย์จัดการกองทุน ซีไอเอ็มบี-พรินซิเพิล จำกัด
    บริษัทหลักทรัพย์จัดการกองทุน ไอเอ็นจี (ประเทศไทย) จำกัด บริษัทหลักทรัพย์จัดการกองทุน
    เอ็มเอฟซี จำกัด บริษัทหลักทรัพย์จัดการกองทุน ฟินันซ่า จำกัด บริษัทหลักทรัพย์จัดการกองทุน
    ไทยพาณิชย์ จำกัด บริษัทหลักทรัพย์จัดการกองทุนรวม วรรณ จำกัด
    บริษัทหลักทรัพย์จัดการกองทุน กรุงไทย จำกัด บริษัทหลักทรัพย์จัดการกองทุนรวม ทหารไทย
    จำกัด บริษัทหลักทรัพย์จัดการกองทุนรวม ซีมิโก้ จำกัด บริษัทหลักทรัพย์จัดการกองทุน กรุงศรี
    จำกัด บริษัทหลักทรัพย์จัดการกองทุน เกียรตินาคิน จำกัด บริษัทหลักทรัพย์จัดการกองทุน
    ยูโอบี(ไทย) จำกัด และบริษัทหลักทรัพย์จัดการกองทุน แลนด์ แอนด์ เฮ้าส์ จำกัด
    ซึ่งมีกองทุนประเภทต่างๆ ทั้งตราสารหนี้และตราสารทุน รวมถึงกองทุนรวมเพื่อการเลี้ยงชีพ
    (Retirement Mutual Fund หรือ RMF) และกองทุนรวมหุ้นระยะยาว (Long Term
    Equity Fund หรือ LTF)

-   บริการเป็นนายหน้าประกันชีวิตและประกันวินาศภัย ให้กับบริษัท เมืองไทยประกันชีวิต จำกัด
    บริษัท ไทยสมุทรประกันชีวิต จำกัด และบริษัท ไทยพาณิชย์สามัคคีประกันภัย จำกัด
    นอกจากนี้ธนาคารให้บริการจำหน่ายผลิตภัณฑ์ประกันวินาศภัยต่างๆ ให้แก่ลูกค้าของธนาคาร
    โดยมีผลิตภัณฑ์ของบริษัท ไทยพาณิชย์สามัคคีประกันภัย จำกัด บริษัท เทเวศประกันภัย จำกัด
    (มหาชน) บริษัท วิริยะประกันภัย จำกัด บริษัท จรัญประกันภัย จำกัด (มหาชน) บริษัท
    ทิพยประกันภัย จำกัด (มหาชน) บริษัท สินมั่นคงประกันภัย จำกัด (มหาชน) บริษัท
    เมืองไทยประกันภัย จำกัด (มหาชน) และบริษัท เอ็ม เอส ไอ จี ประกันภัย (ประเทศไทย)
    จำกัด

-   บริการจำหน่ายผลิตภัณฑ์ทางการเงิน อาทิเช่น แคชเชียร์เช็ค และเช็คของขวัญ

-   บริการรับชำระค่าสาธารณูปโภค และบัตรเครดิต ผ่านทางเคาน์เตอร์ธนาคาร
    และระบบหักบัญชีอัตโนมัติ โดยธนาคารให้บริการรับชำระค่าสาธารณูปโภค ชำระหนี้บัตรเครดิต
    สินเชื่อบุคคล รวมถึงค่าใช้จ่ายต่างๆ และค่าเบี้ยประกันชีวิต ทั้งนี้ธนาคารเป็นตัวแทนของ
    Counter Service ในการเป็นจุดรับชำระค่าสินค้าและบริการ มากกว่า 500 บริการ

-   บริการเป็นผู้แนะนำลูกค้าให้บริษัทหลักทรัพย์ ได้แก่ บริษัทหลักทรัพย์ ฟินันเซีย-ไซรัส จำกัด
    (มหาชน) และบริษัทหลักทรัพย์ยูโอบี เคย์เฮียน (ประเทศไทย) จำกัด

-   บริการเป็นผู้แนะนำกองทุนส่วนบุคคลให้บริษัทหลักทรัพย์ เมอร์ชั่น พาร์ทเนอร์ จำกัด (มหาชน)

-   บริการอื่นๆ เช่น บริการให้เช่าตู้นิรภัย การออกหนังสือค้ำประกัน เป็นต้น

นอกจากธนาคารได้พัฒนาผลิตภัณฑ์และบริการอย่างต่อเนื่องแล้ว
ธนาคารยังให้ความสำคัญกับการสร้างเครือข่ายสาขาเพื่อให้บริการแก่ลูกค้าอย่างทั่วถึง
โดยให้บริการผ่านสำนักงานใหญ่ของธนาคาร ได้แก่ สำนักลุมพินี และสาขาของธนาคาร
ซึ่งมีที่ตั้งอยู่ในกรุงเทพมหานครและในส่วนภูมิภาค จากปี 2549 ที่มี 6 สาขา เพิ่มเป็น 43 สาขา ณ
วันที่ 31 ธันวาคม 2554 ดังนี้

[]

ปัจจุบัน ธนาคารมีเครือข่ายสาขาให้บริการรวม 43 สาขา (ไม่รวมสำนักลุมพินี) ดังนี้

  --------------------------------------------------------------------------------------
  เขตพื้นที่               สาขา                                   
  -------------------- --------------------- ---------------- --------------------------
  กรุงเทพมหานคร         1. สาขาแฟชั่นไอส์แลนด์    2. สาขาเดอะมอลล์  3. สาขาคิวเฮ้าส์ อโศก
                                             บางแค            

                       4. สาขาเดอะมอลล์       5. สาขาดิโอลด์สยาม 6. สาขาโฮมโปร เพชรเกษม
                       บางกะปิ                                 

                       7.                    8. สาขาบิ๊กซี       9.
                       สาขามาบุญครองเซ็นเตอร์   พระราม 2         สาขาโฮมโปรเอกมัย-รามอินทรา

                       10. สาขาเดอะมอลล์      11. สาขาเยาวราช  12. สาขาสีลม
                       ท่าพระ                                  

                       13. สาขาสำเพ็ง         14. สาขาทองหล่อ   15. สาขาบางรัก

                       16. สาขาคลองถม        17. สาขาบิ๊กซี      18. สาขาสะพานควาย
                                             อ่อนนุช            

                       19. สาขาพรานนก        20. สาขาวรจักร    21. สาขาเดอะเซอร์เคิล
                                                              ราชพฤกษ์

                       22. สาขาวงเวียน 22     23. สาขาเทอร์มินอล 24. สาขาเสนานิคม
                       กรกฎา                 21               

                       25. สาขาปากคลองตลาด   26. สาขาเซ็นทรัล   
                                             พระราม 9         

  ปริมณฑล               27. สาขาสมุทรสาคร      28. สาขาบิ๊กซี      29. สาขาฟิวเจอร์พาร์ค รังสิต
                                             รัตนาธิเบศร์        

                       30. สาขาบิ๊กซี บางนา     31. สาขาบิ๊กซี      32. สาขาเดอะมอลล์ งามวงศ์วาน
                                             บางพลี            

  ภาคเหนือ              33. สาขาเชียงใหม่       34. สาขาบิ๊กซี      35. สาขาตลาดวโรรส
                                             หางดง            

  ภาคตะวันออก           36. สาขาโฮมโปร ชลบุรี   37. สาขาศรีราชา   38. สาขาบิ๊กซี พัทยากลาง

  ภาคตะวันออกเฉียงเหนือ   39. สาขาขอนแก่น        40. สาขาอุดรธานี   

  ภาคใต้                41. สาขาภูเก็ต          42. สาขาเทสโก้    43. สาขาป่าตอง
                                             โลตัส ภูเก็ต        
  --------------------------------------------------------------------------------------

  3.2.3 ภาพรวมการประกอบธุรกิจของบริษัทหลักทรัพย์จัดการกองทุน แลนด์ แอนด์ เฮ้าส์ จำกัด

บริษัทหลักทรัพย์จัดการกองทุน แลนด์ แอนด์ เฮ้าส์ จำกัด เป็นบริษัทย่อยของธนาคารแลนด์ แอนด์
เฮ้าส์ จำกัด ได้จดทะเบียนเปลี่ยนชื่อบริษัทกับกระทรวงพาณิชย์เมื่อวันที่ 23 พฤศจิกายน 2553
จากชื่อเดิมคือบริษัทหลักทรัพย์จัดการกองทุน ยูไนเต็ด จำกัด โดยจัดตั้งเป็นบริษัทจำกัดตั้งแต่วันที่ 17
มกราคม 2551 ปัจจุบันบริษัทมีทุนจดทะเบียนและทุนเรียกชำระแล้ว 200 ล้านบาท
โดยธนาคารแลนด์ แอนด์ เฮ้าส์ จำกัด (มหาชน) เป็นผู้ถือหุ้นใหญ่ และมีสัดส่วนการถือหุ้นร้อยละ
99.99 ของทุนที่ชำระแล้ว ปัจจุบันบริษัทได้รับใบอนุญาตให้ประกอบธุรกิจประเภทต่าง ๆ ดังนี้

1.  ใบอนุญาตประกอบธุรกิจหลักทรัพย์ แบบ ค

    1.  ประเภทการจัดการกองทุนรวม

    2.  ประเภทการจัดการกองทุนส่วนบุคคล

    3.  ประเภทการเป็นนายหน้าซื้อขายหลักทรัพย์ที่เป็นหน่วยลงทุน

    4.  ประเภทการค้าหลักทรัพย์ที่เป็นหน่วยลงทุน

    5.  ประเภทการจัดจำหน่ายหลักทรัพย์ที่เป็นหน่วยลงทุน

    6.  ประเภทการเป็นที่ปรึกษาการลงทุน

    7.  ประเภทการจัดการเงินร่วมลงทุน

2.  ใบอนุญาตประกอบธุรกิจสัญญาซื้อขายล่วงหน้า

    1.  ประเภทการเป็นผู้จัดการเงินทุนสัญญาซื้อขายล่วงหน้า

    2.  ประเภทการเป็นที่ปรึกษาสัญญาซื้อขายล่วงหน้า

บริษัทหลักทรัพย์จัดการกองทุน แลนด์ แอนด์ เฮ้าส์ จำกัด ประกอบธุรกิจจัดการ กองทุนรวม
กองทุนรวมอสังหาริมทรัพย์ กองทุนส่วนบุคคล โดยมีรายละเอียดของผลิตภัณฑ์และบริการดังต่อไปนี้

-   กองทุนรวม

เป็นการให้บริการจัดการกองทุนรวมโดยเสนอขายหน่วยลงทุนต่อผู้ลงทุนทั่วไป ผู้ลงทุนสถาบัน
โดยพิจารณาจากความต้องการของผู้ลงทุน บริษัทหลักทรัพย์จัดการกองทุน แลนด์ แอนด์ เฮ้าส์ จำกัด
เน้นวิธีการจัดการลงทุนที่มีประสิทธิภาพ
โดยมีการศึกษาและวิเคราะห์ข้อมูลเพื่อการลงทุนอย่างสม่ำเสมอรวมถึงการบริหารความเสี่ยงในการลงทุน
และรายงานสภาพตลาดการลงทุนและความเสี่ยงในการลงทุนให้ผู้ลงทุนทราบอย่างสม่ำเสมอ

-   กองทุนรวมอสังหาริมทรัพย์

เป็นการให้บริการจัดการกองทุนรวมอสังหาริมทรัพย์
ที่เน้นการลงทุนในอสังหาริมทรัพย์ที่มีรายได้ประจำ เช่น อาคารสำนักงาน เซอร์วิสอพาร์ทเม้นท์
โดยรายได้ที่เกิดขึ้นจากอสังหาริมทรัพย์ดังกล่าวจะถูกส่งไปให้ผู้ลงทุนในรูปเงินปันผล

-   กองทุนส่วนบุคคล

เป็นการให้บริการจัดการลงทุนแก่ผู้ลงทุนทั้งบุคคลธรรมดา และนิติบุคคล
การจัดการกองทุนส่วนบุคคลจะครอบคลุมการจัดการลงทุนในหลักทรัพย์ประเภทต่างๆ เช่น พันธบัตร
หุ้นกู้ หุ้นทุน และหน่วยลงทุน
โดยพิจารณาจากระดับความเสี่ยงที่เหมาะสมกับลูกค้าและมีการจัดทำรายงานสรุปและประเมินผลให้แก่ลูกค้าอย่างสม่ำเสมอ

มูลค่าสินทรัพย์สุทธิภายใต้การบริหารจัดการ

ณ วันที่ 31 ธันวาคม 2554 บริษัทหลักทรัพย์จัดการกองทุน แลนด์ แอนด์ เฮ้าส์ จำกัด
มีกองทุนภายใต้การบริหารจัดการ คิดเป็นมูลค่าสินทรัพย์สุทธิทั้งสิ้น 6,167.53 ล้านบาท
ประกอบด้วย กองทุนรวมอสังหาริมทรัพย์และสิทธิเรียกร้อง 3,970.86 ล้านบาท
และกองทุนตราสารหนี้รวมทั้งสิ้น 2,196.67 ล้านบาท

3.3 โครงสร้างรายได้

บริษัทเป็นบริษัทโฮลดิ้งที่ไม่ได้ประกอบธุรกิจของตนเอง (Non-operating Holding Company)
และไม่มีการประกอบธุรกิจอื่นใด โดยมีบริษัทย่อยเพียงบริษัทเดียวและเป็นบริษัทแกน คือ
ธนาคารแลนด์ แอนด์ เฮ้าส์ จำกัด (มหาชน) ดังนั้นโครงสร้างรายได้ของบริษัท
จึงเป็นเช่นเดียวกับของธนาคาร

โครงสร้างรายได้ของบริษัทและบริษัทย่อย สำหรับปี 2554 ปี 2553 และปี 2552
มีรายละเอียดดังนี้

  ------------------------------ ------------- --------- ---------- --------- ---------- ---------
  โครงสร้างรายได้                  งบการเงินรวม                                             

                                 2554                    2553                 2552       

                                 จำนวน         ร้อยละ     จำนวน      ร้อยละ     จำนวน      ร้อยละ

  รายได้ดอกเบี้ย                                                                            

  เงินให้สินเชื่อแก่ลูกหนี้               2,383.05      127.11    1,718.56   112.07    1,608.67   124.09

  เงินลงทุนในตราสารหนี้              762.87        40.69     529.63     34.54     337.38     26.02

  รายการระหว่างธนาคารและตลาดเงิน   202.92        10.82     77.23      5.03      16.65      1.28

  รวมรายได้ดอกเบี้ย                 3,348.84      178.62    2,325.42   151.64    1,962.70   151.39

                                                                                         

  ค่าใช้จ่ายดอกเบี้ย                                                                          

  เงินรับฝาก                       (502.14)      (26.78)   (459.21)   (29.94)   (552.70)   (42.63)

  ตราสารหนี้ที่ออกและเงินกู้ยืม          (799.44)      (42.64)   (195.14)   (12.73)   (67.70)    (5.22)

  รายการระหว่างธนาคารและตลาดเงิน   (245.51)      (13.10)   (94.06)    (6.13)    (84.45)    (6.52)

  เงินนำส่งสถาบันคุ้มครองเงินฝาก       (95.77)       (5.11)    (122.76)   (8.01)    (109.83)   (8.47)

  รวมค่าใช้จ่ายดอกเบี้ย               (1,642.86)    (87.63)   (871.17)   (56.81)   (814.68)   (62.84)

  รายได้ดอกเบี้ยสุทธิ                 1,705.98      90.99     1,454.25   (94.83)   1,148.02   88.55

                                                                                         

  รายได้ค่าธรรมเนียมและบริการ                                                                

  ค่าธรรมเนียมรับนายหน้าประกัน        42.62         2.27      42.27      2.75      25.41      1.96

  ค่ารับรอง รับอาวัล และการค้ำประกัน   17.21         0.92      13.35      0.87      10.51      0.81

  อื่น ๆ                           60.16         3.21      28.63      1.87      33.88      2.61

  รวมรายได้ค่าธรรมเนียมและบริการ     119.99        6.40      84.25      5.49      69.80      5.38

                                                                                         

  ค่าใช้จ่ายค่าธรรมเนียมและบริการ                                                              

  ค่าธรรมเนียมและบริการ             (25.14)       (1.34)    (18.76)    (1.22)    (17.03)    (1.31)

  อื่น ๆ                           (2.21)        (0.12)    (0.75)     (0.05)    (0.61)     (0.05)

  รวมค่าใช้จ่ายค่าธรรมเนียมและบริการ   (27.35)       (1.46)    (19.51)    (1.27)    (17.64)    (1.36)

  รายได้ค่าธรรมเนียมและบริการสุทธิ     92.64         4.94      64.74      4.22      52.16      4.02

                                                                                         

  รายได้อื่น                                                                                

  กำไรจากเงินลงทุน                 73.47         3.92      10.31      0.67      90.36      6.97

  รายได้จากการดำเนินงานอื่นๆ         2.75          0.15      4.22       0.28      5.88       0.46

  รวมรายได้อื่น                     76.22         4.07      14.53      0.95      96.24      7.43

  รวมรายได้จากการดำเนินงาน         1,874.84      100.00    1,533.52   100.00    1,296.42   100.00
  ------------------------------ ------------- --------- ---------- --------- ---------- ---------

จากตารางแสดงให้เห็นว่า โครงสร้างรายได้ของบริษัทและบริษัทย่อย จำแนกได้เป็น 3 ประเภท
คือ

1. รายได้ดอกเบี้ยสุทธิ

รายได้ดอกเบี้ย ประกอบด้วย รายได้จากเงินให้สินเชื่อแก่ลูกหนี้ รายได้จากเงินลงทุนในตราสารหนี้
และรายได้จากรายการระหว่างธนาคารและตลาดเงิน โดยในงวดรายงานสำหรับปี สิ้นสุดวันที่ 31
ธันวาคม 2554 บริษัทและบริษัทย่อยมีรายได้ดอกเบี้ยจำนวน 3,348.84 ล้านบาท เพิ่มขึ้นจากปี
2553 จำนวน 1,023.42 ล้านบาท คิดเป็นเพิ่มขึ้นร้อยละ 44.01
รายได้ดอกเบี้ยที่เพิ่มขึ้นนี้สาเหตุหลักมาจากการเพิ่มขึ้นของรายได้ดอกเบี้ยในเงินให้สินเชื่อซึ่งเพิ่มขึ้นตามการขยายตัวของเงินให้สินเชื่อของบริษัทย่อย

ค่าใช้จ่ายดอกเบี้ย ประกอบด้วย ค่าใช้จ่ายดอกเบี้ยของเงินรับฝาก ตราสารหนี้ที่ออกและเงินกู้ยืม
รายการระหว่างธนาคารและตลาดเงินและเงินนำส่งสถาบันคุ้มครองเงินฝาก โดยในปี 2554
ธนาคารและบริษัทย่อยมีค่าใช้จ่ายดอกเบี้ยจำนวน 1,642.86 ล้านบาท เพิ่มขึ้นจากปี 2553 จำนวน
771.69 ล้านบาท คิดเป็นเพิ่มขึ้นร้อยละ 88.58
สาเหตุหลักที่เพิ่มขึ้นมาจากการเพิ่มขึ้นของค่าใช้จ่ายดอกเบี้ยในตราสารหนี้ที่ออกและเงินกู้ยืม
เนื่องจากในปี 2554 บริษัทและบริษัทย่อยมีตราสารหนี้ที่ออกและ เงินกู้ยืมเพิ่มขึ้นสูงถึง 17,470.77
ล้านบาท คิดเป็นเพิ่มขึ้นร้อยละ 94.98

สำหรับปี สิ้นสุดวันที่ 31 ธันวาคม 2554 บริษัทและบริษัทย่อยมีรายได้ดอกเบี้ยสุทธิจำนวน
1,705.98 ล้านบาท คิดเป็นร้อยละ 90.99 ของรายได้รวมจากการดำเนินงาน
รายได้ดอกเบี้ยสุทธิดังกล่าวเพิ่มขึ้นจากปี 2553 และ 2552 เท่ากับ 251.73 ล้านบาท และ
557.96 ล้านบาท ตามลำดับ
รายได้ดอกเบี้ยสุทธิเพิ่มขึ้นอย่างต่อเนื่องตามการขยายตัวของบริษัทย่อย

2. รายได้ค่าธรรมเนียมและบริการสุทธิ

รายได้ค่าธรรมเนียมและบริการโดยส่วนมากมาจากค่าธรรมเนียมการอำนวยเงินให้สินเชื่อ
ซึ่งประกอบด้วย รายได้ค่าธรรมเนียมเงินให้สินเชื่อ รายได้ค่าธรรมเนียมรับนายหน้าประกัน
และรายได้ค่ารับรอง รับอาวัล และการค้ำประกัน สำหรับงวดรายงาน สิ้นสุดวันที่ 31 ธันวาคม
2554 บริษัทและบริษัทย่อยมีรายได้ค่าธรรมเนียมและบริการจำนวน 119.99 ล้านบาทเพิ่มขึ้นจากปี
2553 จำนวน 35.74 ล้านบาท คิดเป็นเพิ่มขึ้นร้อยละ 42.42

สำหรับปี สิ้นสุดวันที่ 31 ธันวาคม 2554
บริษัทและบริษัทย่อยมีค่าใช้จ่ายค่าธรรมเนียมและบริการจำนวน 27.35 ล้านบาท เพิ่มขึ้นจากปี
2553 จำนวน 7.84 ล้านบาท คิดเป็นเพิ่มขึ้นร้อยละ 40.18

สำหรับปี สิ้นสุดวันที่ 31 ธันวาคม 2554
บริษัทและบริษัทย่อยมีรายได้ค่าธรรมเนียมและบริการสุทธิจำนวน 92.64 ล้านบาท คิดเป็นร้อยละ
4.94 ของรายได้รวมจากการดำเนินงาน รายได้ค่าธรรมเนียมและบริการสุทธิดังกล่าวเพิ่มขึ้นจากปี
2553 และ 2552 เท่ากับ 27.90 ล้านบาท และ 40.48 ล้านบาท ตามลำดับ
ซึ่งเป็นไปในทิศทางเดียวกันกับเงินให้สินเชื่อที่ขยายตัวเพิ่มขึ้นอย่างต่อเนื่อง

3. รายได้อื่น

รายได้อื่น ประกอบด้วย กำไรจากเงินลงทุน และรายได้จากการดำเนินงานอื่นๆ สำหรับปี
สิ้นสุดวันที่ 31 ธันวาคม 2554 บริษัทและบริษัทย่อยมีรายได้อื่นจำนวน 76.22 ล้านบาท
เพิ่มขึ้นจากปี 2553 จำนวน 61.69 ล้านบาท คิดเป็นร้อยละ 424.57
อันเป็นผลกำไรมาจากการขายเงินลงทุน

3.4 เป้าหมายการดำเนินธุรกิจ

การดำเนินกิจการของธนาคารแลนด์ แอนด์ เฮ้าส์ จำกัด (มหาชน) ตลอดระยะเวลาที่ ผ่านมา
ธนาคารได้มีการกำหนดแผนกลยุทธ์และแผนธุรกิจอย่างครบวงจรสำหรับระยะเวลา 3
ปีข้างหน้าและมีการทบทวนแผนการดำเนินงานอย่างสม่ำเสมอ
เพื่อให้ทันต่อสถานการณ์และสิ่งแวดล้อมที่มีการเปลี่ยนแปลงอยู่ตลอดเวลา

วิสัยทัศน์ และพันธกิจของธนาคาร

วิสัยทัศน์ของธนาคาร คือ

“เราจะเป็นหนึ่งในธนาคารเอกชนที่เป็นผู้นำทางด้านการสนับสนุนผู้ซื้ออสังหาริมทรัพย์
ในประเทศไทย”

พันธกิจของธนาคาร คือ

(1) มุ่งมั่นเป็นสถาบันการเงินที่มั่นคงและเชี่ยวชาญด้านอสังหาริมทรัพย์

(2) ให้บริการทางการเงินอย่างมืออาชีพ

(3) เป็นสถาบันการเงินที่มีความโปร่งใส ยึดมั่นต่อการปฏิบัติตามหลักบรรษัทภิบาล

ตามมาตรฐานสากล

เป้าหมายการดำเนินธุรกิจของธนาคารในปี 2555

ตามที่ธนาคารแลนด์ แอนด์ เฮ้าส์ จำกัด (มหาชน)
ได้รับอนุญาตจากกระทรวงการคลังโดยคำแนะนำของธนาคารแห่งประเทศไทยให้ปรับฐานะจากธนาคารพาณิชย์เพื่อรายย่อยเป็นธนาคารพาณิชย์
และดำเนินการธนาคารพาณิชย์เต็มรูปแบบเมื่อวันที่ 19 ธันวาคม 2554 นั้น
ทำให้ธนาคารสามารถประกอบธุรกิจธนาคารได้หลากหลายมากขึ้น
เพื่อตอบสนองความต้องการของลูกค้าแต่ละกลุ่ม
และครอบคลุมการให้บริการทางการเงินแก่กลุ่มลูกค้าบุคคล กลุ่มลูกค้าธุรกิจ
รวมถึงการให้บริการทางการเงินในรูปแบบอื่น ๆ ผ่านบริษัทในกลุ่มธุรกิจทางการเงิน ได้แก่
บริษัทหลักทรัพย์จัดการกองทุน แลนด์ แอนด์ เฮ้าส์ จำกัด
ที่พร้อมให้บริการทางการเงินที่หลากหลายเพื่อตอบสนองความต้องการของลูกค้า

การดำเนินธุรกิจของธนาคาร ในปี 2555
ธนาคารสามารถประกอบธุรกิจธนาคารพาณิชย์ได้อย่างเต็มรูปแบบ
และมีเป้าหมายขยายสินเชื่อธุรกิจขนาดใหญ่ สินเชื่อธุรกิจ SME สินเชื่อเพื่อที่อยู่อาศัย
และสินเชื่อเช่าซื้อรถยนต์ พร้อมทั้งเพิ่มช่องทางในการให้บริการผ่าน Internet Banking
รวมถึงการสร้างเครือข่ายการดำเนินงานอย่างต่อเนื่องผ่านสาขาของธนาคาร
โดยการขยายสาขาของธนาคารทั้งในกรุงเทพมหานคร ปริมณฑล
และต่างจังหวัดเพื่อให้บริการแก่ลูกค้าอย่างทั่วถึง

ตลอดระยะเวลาที่ผ่านมา
ธนาคารดำเนินกิจการโดยดำรงนโยบายและกลยุทธ์เพื่อมุ่งเน้นที่จะเป็นธนาคารที่น่าเชื่อถือ
มีบริการที่ดี ดำเนินกิจการตามหลักบรรษัทภิบาลและแนวทางการพัฒนาอย่างยั่งยืน
พร้อมกับพัฒนาตนเองอย่างไม่หยุดยั้ง
โดยมีหน่วยงานภายในธนาคารที่ทำหน้าที่สนับสนุนและบริหารงานองค์กรเพื่อสร้างสรรค์นวัตกรรมด้านผลิตภัณฑ์และบริการทางการเงิน
ตลอดจนกระบวนการทำงาน
เพื่อสร้างมูลค่าเพิ่มและตอบสนองความต้องการของผู้มีส่วนเกี่ยวข้องทุกฝ่าย
เพื่อเป็นการเพิ่มศักยภาพและประสิทธิภาพในการแข่งขันระยะยาว
รวมถึงการรักษาระดับความแข็งแกร่งของธนาคารเพื่อการเติบโตอย่างยั่งยืนในระยะยาว นอกจากนี้
ธนาคารยังมุ่งสร้างความเจริญก้าวหน้าอย่างยั่งยืนให้กับชุมชนผ่านกิจกรรมเพื่อสังคมอีกด้วย

[1] ประชาชนรายย่อย หมายถึง บุคคลธรรมดาทั่วไป โดยไม่จำกัดระดับรายได้

[2] วิสาหกิจขนาดกลางและขนาดย่อม ที่กำหนดโดยกระทรวงอุตสาหกรรมตามกฎกระทรวง เรื่อง
กำหนดจำนวนการจ้างงานหรือมูลค่าสินทรัพย์ ถาวรของวิสาหกิจขนาดกลางและขนาดย่อม
ซึ่งจะพิจารณาความเป็น SMEs จากจำนวนการจ้างงาน หรือ มูลค่าสินทรัพย์ถาวรสุทธิซึ่งไม่รวม
ที่ดินโดยถือตามจำนวนที่น้อยกว่าเป็นเกณฑ์